b'\n_START_ARTICLE_\nRomney\n_START_PARAGRAPH_\nPasma romney ovac izvira iz Anglije. Pasma je bila priznana leta 1800 in spada med dolgodlake pasme. Je ekonomsko zelo pomembna, gojijo predvsem zaradi mesa in volne. Trenutno je najbolj raz\xc5\xa1irjena v Novi Zelandiji.\n_START_SECTION_\nOpis\n_START_PARAGRAPH_\nOvce romney so pora\xc5\xa1\xc4\x8dene z dolgo, belo dlako po celem telesu, tudi po nogah. Nepora\xc5\xa1\xc4\x8den je le obraz. Glava je malo bolj \xc5\xa1ir\xc5\xa1e oblike, nimajo rogov. Kopita in nosovi so \xc4\x8drne barve, obraz naj bi bil svetle barve, ko\xc5\xbea pa rahlo ro\xc5\xbenata. Ovce zrastejo do 85 kg, ovni pa tudi do 110 kg. Romney ovce so znane kot zelo trpe\xc5\xbena pasma, saj lahko pre\xc5\xbeivijo v te\xc5\xbekih klimatskih in reliefnih razmerah. So pa tudi zelo plodne, saj imajo v povpre\xc4\x8dju 1,7 jagnjet na leglo.\n_START_SECTION_\nEkonomska pomembnost\n_START_PARAGRAPH_\nVolna ima debelej\xc5\xa1a in te\xc5\xbeja vlakna kot npr. merino. Volna in meso te pasme sta ekonomsko zelo pomembna zlasti na Novi Zelandiji, ki je najve\xc4\x8dja izvoznica ov\xc4\x8djega mesa na svetu. Le to predstavlja polovico od njenega 4,5 milijard NZ$ vrednega celotnega izvoza mesa.\n_START_SECTION_\nMutacija gena BMP15\n_START_PARAGRAPH_\nNa kromosomu X se pri tej pasmi pojavlja mutacija na genu BMP15. Alel FecXi, poimenovan tudi\xc2\xa0\xc2\xbbinverdale\xc2\xab, pri heterozigotih (FecXi/FecX+) povzro\xc4\x8da pove\xc4\x8dano stopnjo ovulacije, s tem pa pove\xc4\x8dano \xc5\xa1tevilo rojstvo dvoj\xc4\x8dkov in troj\xc4\x8dkov. Vendar pa se pri homozigotih (FecXi/FecXi) pojavijo okvare ovarijev oziroma neplodnost. Tak\xc5\xa1nemu izra\xc5\xbeanju alelov, pri katerih ima heterozigot neko fenotipsko lastnost bolje izra\xc5\xbeeno kot oba homozigota, pravimo tudi naddominanca.'